क्वार्टर फाइनल में बायुन से भिड़ेंगी सायना  
सायना नेहवाल जकार्ता के इस्तोरा सेनायान में जारी इंडोनेशियन ओपन बैडमिंटन के क्वार्टर फाइनल में पहुंच गई हैं।
भारत की सर्वोच्च वरीयता प्राप्त महिला एकल खिलाड़ी और मौजूदा चैम्पियन सायना नेहवाल जकार्ता के इस्तोरा सेनायान में जारी इंडोनेशियन ओपन बैडमिंटन के क्वार्टर फाइनल में पहुंच गई हैं। क्वार्टर फाइनल में सायना की भिड़ंत डेनमार्क की टिने बायुन से होगी।   गुरुवार को खेले गए दूसरे दौर के मुकाबले में टूर्नामेंट की चौथी वरीयता खिलाड़ी सायना ने बुल्गारिया की खिलाड़ी पेट्या नेदेलचेवा को 21-18, 21-9 से पराजित किया। सायना ने यह मैच 31 मिनट में अपने नाम किया।   सायना और पेट्या के बीच यह सातवीं भिड़ंत थी। सायना ने पांच में जीत हासिल की है जबकि पेट्या दो बार उन्हें हरा चुकी हैं। सायना ने बुधवार को पहले दौर में बुल्गारिया की ही लिंडा जेकहिरी को 21-12, 21-10 से हराया था।   दूसरी ओर, टूर्नामेंट की आठवीं वरीयता प्राप्त बुयान ने अपने दूसरे दौर के मुकाबले में जापान की अयाने कुरिहारा को 21-12, 21-16 से पराजित किया। बुयान और सायना के बीच अब तक दो बार भिड़ंत हुई है और दोनों ही बार बुयान जीती हैं।  सायना पिछले सप्ताह सिंगापुर ओपन के दूसरे दौर में हार गई थीं जबकि बुयान फाइनल में पहुंची थीं। यह अलग बात है कि खिताबी मुकाबले में उन्हें चीन की जिन वांग से हार मिली थी। सायना इससे पहले थाईलैंड ओपन के तीसरे दौर में पहुंची थीं जबकि मलेशिया ओपन के फाइनल में पहुंचकर वह खिताब से दूर रह गई थीं।